Akademija za glasbo Univerze v Ljubljani  
Oddelek za glasbeno pedagogiko

Študijsko leto 2016/17

NAVODILA ZA IZVEDBO PEDAGOŠKE PRAKSE

drugostopenjski magistrski študij – program Inštrumentalna in pevska pedagogika (IPP)

Drugostopenjski magistrski dvoletni program Inštrumentalna in pevska pedagogika vključuje predmeta Specialna glasbena didaktika in Pedagoška praksa na različnih področjih inštrumentov v glasbenem šolstvu. Študenti 1. letnika izvajajo pedagoško prakso na nižji stopnji, študenti 2. letnika na srednji stopnji glasbenega šolstva. Z izvedbo pedagoške prakse študent dobi neposreden vpogled v praktično delo, v pedagoški in didaktični vidik učnega procesa. S tem pridobiva prve izkušnje na področju individualnega inštrumentalnega pouka in razvija poklicne kompetence – veščine, spretnosti in znanja – na področju učenja in poučevanja. Dobljeni vtisi in izkušnje so izrednega pomena za izoblikovanje poklicne motivacijske naravnanosti študentov – bodočih glasbenih pedagogov.

Pedagoška praksa se izvaja v 1. letniku in v 2. letniku magistrskega študija Inštrumentalne in pevske pedagogike. V pedagoško prakso so vključeni: študent, učitelj Akademije za glasbo (v nadaljevanju: učitelj AG) in učitelj-mentor na glasbeni šoli.

Med pedagoško prakso se študent vključi v delovni utrip glasbene šole, tako da:

1. hospitira pri inštrumentalnem pouku: študent opravi 20 hospitacij pri istem ali različnih učiteljih. Hospitacije potekajo v času službene obveznosti učitelja-mentorja na osnovi predhodno dogovorjenih urnikov. Hospitacije naj izvede skladno s časovnimi možnostmi v 1. semestru (od novembra do januarja).
2. izvede učne nastope: študent opravi najmanj 2 učna nastopa v dogovoru z učiteljem-mentorjem. Učna nastopa naj izvede skladno s časovnimi možnostmi v 2. semestru – v marcu in aprilu, nikakor pa ne v mesecu maju ali juniju.
3. Upoštevanje šolskega koledarja 2016-17in tekmovanja TEMSIG:

* Šolske počitnice: 20.2.-24.2.2017 in 27.2. – 3.3.2017.
* Prvomajske počitnice: 27.4-2.5.2017
* Temsig: 1.2.-8.2.2017 in 6.3.-20.3.2017

Študent mora opraviti isto število hospitacij in učnih nastopov v 1. letniku in 2. letniku magistrskega študija. V 1. letniku opravi določeno število hospitacij (20) in učnih nastopov (2) na nižji stopnji glasbenega šolstva, v 2. letniku opravi isto število hospitacij (20) in učnih nastopov (2) na srednji stopnji glasbenega šolanja.

Hospitacije

Učitelj-mentor izvede vzorne učne ure, v kateri prikaže različne metode dela in didaktične postopke učnega procesa. Po opravljeni hospitaciji v pogovoru s študenti na kratko komentira individualen napredek in posebnosti učenca, individualni letni delovni načrt, šolo, ki jo vključuje ipd. Študent opravlja hospitacije (20) pri različnih učiteljih-mentorjih – če je to možno – in tako dobi širši vpogled v različne pedagoške pristope na področju motivacije učencev in didaktične postopke v fazi učnega procesa (časovno razporeditev ure, uporaba učil in učnih pripomočkov, jezikovno izražanje učitelja, uporaba šolske dokumentacije, posredovanje navodil za učenčevo domače delo ipd.). Učitelj-mentor po izvedeni hospitaciji podpiše hospitacijsko poročilo študenta, s katerim študent dokazuje svojo prisotnost na uri.

Študent po opravljenih hospitacijah učitelju AG odda hospitacijska poročila v *Dnevniku prakse*. Učitelj AG pregleda in ovrednoti študentovo spremljavo učnega procesa.

Učitelj-mentor lahko pregleda študentov *Dnevnik prakse*, ni pa ga dolžan ovrednotiti.

Učni nastopi

Po izvedenem sklopu hospitacij sledi etapa učnih nastopov. Vsak študent opravi najmanj 2 učna nastopa. Učitelj-mentor posreduje naslov tematskega sklopa in/ali učne enote**,** predvidene učne cilje v povezavi z glasbenimi vsebinami, učitelju AG vsaj 20 dni pred izvedbo učne enote. Učitelj-mentor seznani študenta z značilnostmi posameznih učencev – s katerimi bodo študenti izvedli učni nastop – in mu da okvirne napotke za vodenje pouka. Učitelj-mentor ni dolžan pregledati študentove učne priprave.

Učitelj AG nato posreduje tematski sklop/učno enoto z vsemi podatki študentu 14 dni pred izvedbo učnega nastopa. V prvem tednu študent načrtuje učno pripravo v povezavi s posredovano učno enoto, ki jo predloži v pregled učitelju AG najmanj 7 dni pred izvedbo učnega nastopa. Na konzultacijah se z učiteljem AG dogovorita o potrebnih morebitnih korekturah in popravkih. Študent se v drugem tednu – v času do izvedbe učnega nastopa – temeljito pripravi na učni nastop. Neposredno pred izvedbo učnega nastopa predloži dva tiskana izvoda učne priprave učitelju-mentorju in učitelju AG. Po izvedeni učni enoti študent poda lastno refleksijo o izvedenem učnem nastopu. Učitelj AG, ki spremlja izvedbo učne ure, komentira študentovo refleksijo in poda svoje komentarje in smernice za izboljšave v prihodnje. V času refleksije naj sodeluje tudi učitelj-mentor, v pogovoru s študentom in učiteljem AG poda povratne informacije o izvedenem učnem nastopu.

Študent izvode učnih priprav in lastnih refleksij vloži v *Dnevnik prakse*.

Učitelj-mentor seznani študenta z delovnimi pogoji in z vodenjem razredne administracije. Študent se pogovori z učiteljem-mentorjem o vseh vprašanjih, ki se mu zastavljajo ob pouku.

Dnevnik prakse

Študent med pedagoško prakso vodi *Dnevnik prakse*, ki obsega:

* Kazalo
* Urnik hospitacij in učnih nastopov
* Poročila o vseh hospitacijah

Pri hospitacijskih urah študent opazuje, analizira, osmisli in vrednoti mentorjevo glasbenopedagoško delo. Razmišljanje usmerja tako v metodične in didaktične vidike pouka (metode, sredstva, postopki) kot tudi v odnos med učiteljem in učencem (motivacija, komunikacija). Svoja kritična opažanja zapiše v obrazec *Poročilo o hospitaciji.*

* Učni nastopi

Na samostojne učne nastope v določenih razredih inštrumentalnega pouka se študent temeljito pripravi. Svoj koncept posamezne celotne učne ure zapiše v standardni podrobni pisni pripravi, ki jo **predhodno pregleda učitelj AG**. Dan pred njeno izvedbo pa jo da v pregled tudi mentorju, ki lahko glede na aktualno situacijo v razredu študentu posreduje tudi svoje predloge. Priprava, ki jo vloži v *Dnevnik*, mora vsebovati vse podatke o obravnavanih vajah in skladbah iz učbenikov in drugih notnih edicij.

* **Refleksije samostojnih učnih nastopov**

Po vsakem učnem nastopu opisno analizira svoje delo glede na strokovne, metodične, didaktične in psihološko-pedagoške vidike pouka. Študentova refleksija po izvedenem učnem nastopu naj ne bo formalistična, temveč kritično razmišljujoča.

Po končanih posameznih delih pedagoške prakse – sklop hospitacij in učnih nastopov – študent odda oz. pošlje *Dnevnik* vodji učne prakse.

**Če želi učitelj-mentor videti študentov *Dnevnik prakse*, mu ga študent izroči v pogled.**